રાજકોટમાં ક્રિકેટ સિવાય પણ અન્ય રમતોના અનેક પ્રતિભાવંત ખેલાડીઓ રહેલા છે તે વાત સૌ કોઈ જાણે છે પરંતુ અન્ય રમતોના ખેલાડીઓને પૂરતી સુવિધા અને ગ્રાઉન્ડના અભાવે તેમનામાં રહેલી સ્કીલ બહાર આવી શકતી નથી તે પણ નરી વાસ્તવિકતા છે. આવી જ હાલત ફૂટબોલના ખેલાડીઓની થવા પામી હતી કેમ કે મનપા સંચાલિત ગ્રાઉન્ડ પર દરરોજ પ્રેક્ટિસ કરતાં ૩૦૦થી વધુ ફૂટબોલના ખેલાડીઓને પૂરતી સુવિધા જ મળતી નથી ! આ અંગેનો અહેવાલ "નવગુજરાત સમય" માં પ્રસિદ્ધ થતાં તંત્ર દોડતું થયું હતું. દરમિયાન બુધવારે સ્ટેન્ડિંગ કમિટીના ચેરમેન ઉદય કાનગડને ફૂટબોલ ગ્રાઉન્ડની મુલાકાત લીધી હતી અને અહીં રહેલી સમસ્યા જાણી ત્વરિત તેનો નિકાલ લાવવાની ખાતરી આપી હતી.